**דף עבודה: שיחה בזוגות – בין שפלות לגדלות**

קראו את פסוקים ה-ו וחשבו:

* מדוע דווקא מתוך תחושת האפסות מול האל האדם יכול להגיע למחשבות על תפקידו המיוחד לשלוט בכל הברואים?

קראו את דבריו של ויקטור קלנר (חוקר ישראלי בן המאה העשרים):

**"'וַתְּחַסְּרֵהוּ מְּעַט מֵאֱלֹהִים' - מה נועזת ו"ו זאת, המעבירה אותנו באורח בלתי צפוי מצניעות לגאווה, מהתבטלות האדם בפני הבורא להכרת ערכו כשיא הבריאה! האדם דומה לאלהים - הלא הוא נברא בצלמו, אך לא ישווה לו לעולם. הפסוק שלנו בא להעמיד את האדם על הגבולות שהוצבו לו, ואף על פי כן - ראה זה פלא - הוא מרומם אותו ומוציאו משאר הברואים; מתמזגת בו קטנותו של האדם עם גדולתו. גדולה זו היא השלטון בשאר הברואים. אלוהים מלך העולם ומנהיגו, והאדם שולט עלי אדמות. רצונו של אלוהים בכך, והוא המשליט אותו במעשי ידיו".**

* לפי קלנר, מה הדמיון המרכזי בין האלוהים לאדם?
* מדוע מתעוררת באדם מחשבה על דמיון זה דווקא לאור התפעלותו מן האל ומן הבריאה שיצר?
* בעקבות פרשנות זו, מהם לדעתכם הרגשות שחש הדובר במזמור זה כלפי התפקיד שיועד לו?

קראו את פסוקים ב וי - הפתיחה והסגירה המאדירות את שמו של ה'.

* מדוע לפי תפיסה זו חוזר האדם להלל את ה' לאחר שבחן את התפקיד שהוענק לו כמושל על הברואים בעולם?

להלן תשובות לדף העבודה: שיחה בזוגות – בין שפלות לגדלות לשימוש המורה:

* לפי קלנר, מה הדמיון המרכזי בין האלוהים לאדם? (אלוהים שולט בעולם כולו, והאדם שולט בברואיו של האל)
* מדוע מתעוררת באדם מחשבה על דמיון זה דווקא לאור התפעלותו מן האל ומןהבריאה שיצר? (אלוהים שהוא שליט הכול, והוא בחר באדם לנהל בעבורו את מעשי ידיו)
* בעקבות פרשנות זו, מהם לדעתכם הרגשות שחש הדובר במזמור זה כלפי התפקיד שיועד לו? (התרגשות, התפעלות, הוקרת תודה וכו')
* מדוע לפי תפיסה זו חוזר האדם להלל את ה' לאחר שבחן את התפקיד שהוענק לו כמושל על הברואים בעולם? (האדם מבין שה' נתן לו תפקיד מיוחד, אך זוכר כל הזמן שהבריאה שייכת לה' ולא לו)